МИНИСТЕРСТВО НА ОКОЛНАТА СРЕДА И ВОДИТЕ

	СПРАВКА
ЗА ОТРАЗЯВАНЕ НА ПОСТЪПИЛИТЕ ПРЕДЛОЖЕНИЯ И СТАНОВИЩА ОТ ОБЩЕСТВЕНИТЕ КОНСУЛТАЦИИ ПО ПРОЕКТ НА ПОСТАНОВЛЕНИЕ НА МИНИСТЕРСКИЯ СЪВЕТ ЗА ИЗМЕНЕНИЕ И ДОПЪЛНЕНИЕ НА НОРМАТИВНИ АКТОВЕ НА МИНИСТЕРСКИ СЪВЕТ

	№
	Дата и начин на постъпване на становището
(официално, по ел. поща, чрез Портала за обществени консултации и т.н.)
	Име на лице/наименование ЮЛ
	Декларирани данни дали лицето действа от свое име или защитава позиция от името на друго лице/група лица
	Предложения и становища
	Приети/
неприети
	Мотиви

	1. 
	22.04.2026 г. - по електронна поща до МОСВ (edno_gishe@moew.government.bg) 
	Инж. Димитър Манолов, президент на КТ „Подкрепа“
	☐ Лицето действа от свое име 
☒ Лицето защитава позиция от името на КТ „Подкрепа“
	КТ „Подкрепа“ категорично възразява срещу приемането на подобни изменения в нормативната уредба, водещи до допълнителна тежест за гражданите и фирмите, свързана със сградния фонд, както и до увеличение на цените на горивата в условия на значително нараснали цени на енергийните ресурси, несигурност по отношение на изменението на цените на нива преди кризата в Близкия Изток, генерираната значителна инфлация, водеща до обричане на мизерия на най-засегнатите социални групи и до допълнително обедняване на работещите.
Предложените промени за въвеждане на СТЕ 2 не създадат условия за успокояване на цените и намаляване на бедността, а напротив - генерират допълнителна тежест в посока увеличение на разходите на фирмите и домакинствата, без да са компенсирани инфлационно доходите им.
За пореден път липсва и адекватна финансова обосновка за прекия и косвен ефект върху домакинствата и предприятията, което е в разрез с нормативните изисквания, т.е. е налице неглижиране на ефектите върху социалната и икономическата среда.
Вносителят в Частичната предварителна оценка на въздействието е посочил, че няма ефект върху МСП, няма промяна на административната тежест, не са идентифицирани социални отрицателни въздействия и т.н.
Подходът на МОСВ е формален, непрофесионален и дори не е направен опит да се отчете огромното напрежение в обществото, генерирано от съществуващата икономическа криза и инфлацията.
Министерският съвет дава подобно становище по приложената оценка на въздействието.
Във връзка с гореизложеното КТ „Подкрепа“ настоява:
1. Проектът да се върне незабавно на МОСВ.
2. Да се създаде работна група от заинтересованите страни.
3. Да се изготви адекватна оценка на въздействието, касаеща икономическите и социалните ефекти.
4. Да се отложи максимално прилагането (приемането на подзаконови актове) на механизма СТЕ 2, до успокояване и стабилизиране на геополитическата и икономическата среда.
5. Правителството да започне незабавно предговори с Европейската комисия за дерогиране на изискванията, предвид икономическите и социалните условия.
КТ „Подкрепа“ нееднократно е изразявала и поддържа горепосоченото становище, но същото не е взето предвид при изготвянето на проектите на нормативни актове.
	Не се приема като относимо към настоящия проект на акт, но изложеното становище ще бъде взето предвид при бъдещи преговори на европейско ниво по СТЕ 2.
	Както е отбелязано в оценката на въздействие, настоящият проект на акт не въвежда Системата за търговия с емисии от сградния сектор, сектора на автомобилния транспорт и допълнителните сектори (ЕСТЕ 2), а само дава технически правила за операторите и компетентния орган, как да се докладват, верифицират и проверяват планове за мониторинг и доклади за емисии на парникови газове, както реда и начина за издаване на разрешителни.
ЕСТЕ 2 е заложена в българското законодателство чрез Закона за ограничаване изменението на климата (ДВ бр. 81 от 3.10.2025 г.), при чието приемане е разгледан подробно социалният ефект и отражението за регулираните субекти.
В Раздел VIa от закона, са заложени разпоредби за разрешителните за емисии на парникови газове, издаването и предаването на квоти, мониторинга, докладването и верификацията по отношение на дейността на лицата, които освобождават горива за потребление в секторите по приложение № 3. С настоящия акт, за тези вече съществуващи разпоредби, е доразвита рамката по прилагане.
Оценката на въздействие е преработена, спрямо указанията на Министерския съвет.
В допълнение, предвидените изменения и допълнения не засягат поддържаната позиция на България, изразявана последователно в рамките на различни формати на ниво ЕС, по ключови елементи на Системата за търговия с емисии на парникови газове (ЕСТЕ), включително по отношение отлагане прилагането на новата схема за търговия с емисии, обхващаща и емисиите от сгради и транспорта (ЕСТЕ 2) поне до 2030 г.

	2. [bookmark: _Hlk227761736]
	23.04.2026 г. - по електронна поща до МОСВ (edno_gishe@moew.government.bg)
	Г-н Светослав Бенчев, председател на Българска петролна и газова асоциация
	☐ Лицето действа от свое име 
☒ Лицето защитава позиция от името на Българска петролна и газова асоциация
	На първо място искам да отбележа, че въвеждането на СТЕ 2 в българските условия ще доведе цялостно до рязко поскъпване на горивата за транспорта от 01.01.2028г., което от своя страна ще се отрази на икономическия живот у нас. Според изчисленията на сдружение „Българска петролна и газова асоциация" (БПГА) тази административна мярка ще има за резултат инфлация в рамките на 1.3 -1.8 проценти пункта. Простото математическо изчисление е базирано на цената на емисионните квоти, която поради тяхната недостатъчност, се очаква да се равнява на стартова цена за закупуването им в размер на 45 евро за тон. В тази връзка считам, че освен от индустрията, обществото следва да бъде информирано и от компетентните държавни органи за последствията от приемането на конкретните политики и нормативните актове по прилагането им.
Цялостно за подобно нововъведение е необходима гъвкавост за управление на волатилността и подкрепа за плавен старт на системата, които липсват към настоящия момент. СТЕ 2 допълнена със стандарти и изисквания може да спомогне за намаляване на емисиите от сгради и пътен транспорт, както и да бъде използвана, за да генерира финансов ресурс за подпомагане на ниско емисионни горива. Затова схемата за търговия се емисии следва да се разглежда като част от по-широка, взаимно подсилваща се политическа рамка; включително с Директивата за възобновяема енергия (RED), стандартите за С02 и други свързани мерки, които в тяхната цялост подкрепят декарбонизацията и са в основата на ефективното функциониране на системата. Нещо, което към настоящия момент не се случва поради липса на цялостна политика в транспортния сектор и има потенциал да доведе до трайно негативни последици за българската икономика.
На второ място от БПГА не можем да се съгласим с представените от Министерството на околната среда и водите заключения в предварителната оценка на въздействието, че предложените текстове не представляват допълнителна административна тежест, тъй като задължението се налага от Закона за ограничаване на изменението на климата (ЗОИК). Твърдението е само частично вярно, тъй като Законът предвижда изискването, но детайлите относно приложението му са част от коментираните проектни текстове. А те създават тежки процедури по издаване и промяна на разрешителните за емисии, което ще се отрази не само на малките и средни предприятия, но и на сектора като цяло. Нека Ви припомня, че според ЗОИК данъчните складове за горива не могат да оперира без издадено разрешително, което на практика създава реалната опасност, дългите срокове за издаване и промяна на документите да доведат до прекратяване на дейността на обектите. Подобни решения и то в кризисни моменти като настоящия, могат да има изключително сериозни последици за сигурността на доставките на горива в страната (Раздел VI6 и VII от проекта). В тази връзка е невярно и твърдението, вписано в оценката на въздействието, че „не съществуват потенциални рискове от прилагането на препоръчителния вариант".
Необходима е много по-съкратена, като срокове, процедура, която не се формализира прекалено, а е насочена към запазване на дейността на операторите; към бързото им административно обслужване и към краен резултат, незастрашаващ енергийните доставки. В този смисъл горепосочените два раздела следва да бъдат цялостно преработени с участието на представители на индустриите, засегнати от прилагането на подзаконовите нормативни актове. Създаването на работна група, с цел изготвянето на работещи текстове, е добра практика, която за съжаление не се използва от администрацията пълноценно през последните години. Това е отбелязано и в самата оценка на въздействието, която ясно посочва, че консултации по текстовете не са проведени извън общественото обсъждане.
На следващо място, не можем да се съгласим и с констатациите на МОСВ, че с текстовете не се създават нови регулаторни режими, тъй като именно те са основа на проектни текстове, засягащи изцяло нова група икономически оператори, а именно данъчните складове, освобождаващи горива за потребление по смисъла на Закона за акцизите и данъчните складове (ЗАДС). Тази констатация е направена и от правната администрация на Министерския съвет, видно от приложените документи в линка на ОК. В тази връзка още по-наложително е проектите да се съпътстват от всеобхватна оценка на въздействието, нещо което не само не е направено формално, но е и тотално отхвърлено от МОСВ.
Създаденото задължение за изготвяне, верифициране (от независим верифициращ орган) и предоставяне пред компетентния орган на годишен доклад за данните от мониторинга на ЕПГ и прехвърляне, отмяна и предаване на квоти (за всяка година) е още едно от изискване, което следва да бъде преразгледано и според БПГА отхвърлено към настоящия момент. Причината е, че представлява сериозен финансов и административен разход, дори за дружества с големи обеми на продажбите. Нещо повече все още няма верификатори, които да отговарят на изискванията за проверка на оператори, попадащи в СТЕ 2. И не на последно място: с отлагането на прилагането на СТЕ 2 до 2028г., предаването на подобен верифициран доклад е абсолютно неоправдано в следващите две години - 2026 г. и 2027г.
[bookmark: bookmark0]Напълно съм съгласен с констатациите на администрацията на Министерски съвет относно необходимостта от активно участие в процесите на Агенция „Митници".
Без яснота в МОСВ относно точния брой на задължените лица, без категоричното им идентифициране, евентуалното прилагане на СТЕ 2 ще е просто задължение за определени икономически оператори, които оперират в рамките на законовите изисквания, дори когато те са изключително спорни и натоварващи за бизнеса. Множество от по-малките данъчни складове или няма да се съобразят с схемата, или просто не са информирани за нея. Ако това остане в подобен вид, те ще бъдат практически извън мярката, с всички последствия за пазара и конкурентните проблеми, което това би довело. Разбира се съвсем отделен е въпросът, че приетото законодателство им дава избор или да преминат в сивия сектор, или да приключат дейността си, тъй като прилагането на схемата в нейната цялост не е по силите на по- малки предприятия.
Съвсем накрая, за да подчертая необходимостта от цялостна преработка на проектните текстове, ще спомена изискването за подаване на данни. То следва да се извършва на хартиен и електронен носител, като се дава приоритет на хартията- практика от отминали времена, още повече с оглед обема на информация, който се изисква да бъде представен. Посочените проектни текстове следва да бъдат напълно изменени, като изискваните данни да се предоставят единствено в електронен вариант, подписани от компетентните лица.
[bookmark: bookmark1]УВАЖАЕМИ Г-Н МИНИСТЪР -ПРЕДСЕДАТЕЛ,
Във връзка с гореизложеното БПГА счита, че проектните текстове не следва да се приемат, а е необходимо да бъдат върнати за допълнителна преработка и за консултации със задължените лица и други компетентни администрации. От представеното, в рамките на обществено обсъждане, става ясно, че проектите не саобсъдени нито с индустриите, нито с други компетентни държавни органи ( Агенция „Митници", Министерство на икономиката и индустрията, Министерство на енергетиката). В допълнение отлагането на схемата до 2028г. дава възможност за корекция на предлаганите подзаконови нормативни актове в следващите месеци, така че да не се създават излишни административни пречки пред дейността на икономическите оператори в следващите две години. Не на последно място в измененията е необходимо да бъдат включени модерни административни процедури, които да направят процесите по издаване и промяна на разрешителните за емисии достъпни за всички засегнати лица и да са истинска административна услуга, а не допълнително натоварване (поне що се отнася до нормите, зависещи от българското законодателство).
Бих искал да завърша с това, с което започнах, а именно, че проектните текстове поставят цялостно въпроса за целесъобразността по прилагането на СТЕ 2 в Република България, с оглед на факта, че подобна стъпка ще доведе единствено до рязко повишение на цените на горивата. В тази връзка БПГА е готова за експертни дискусии по темата във възможно най-кратки срокове, ставам на Ваше разположение за експертна дискусия, по предложените мерки, в най-кратки срокове.
 
	Не се приема като относимо към настоящия проект на акт, но изложеното становище ще бъде взето предвид при бъдещи преговори на европейско ниво по СТЕ 2.
	СТЕ 2 вече е въведена в българското законодателство със Закона за ограничаване изменението на климата (ЗОИК) (обн., ДВ, бр. 81 от 03.10.2025 г.). Задълженията за регулираните субекти произтичат пряко от действащото законодателство и остават в сила, като проектът има за цел единствено да подпомогне тяхното ясно, последователно и ефективно прилагане. 
Предвидените срокове и процедури в проекта на акт са съобразени с приложимото европейско законодателство, в частност с Регламент за изпълнение (ЕС) 2018/2066 на Комисията относно мониторинга и докладването на емисиите на парникови газове съгласно Директива 2003/87/ЕО, както и с утвърдените практики по прилагане на действащата СТЕ 1.
По отношение на въведените регулаторни режими, същите вече са установени на законово ниво със ЗОИК. Съгласно чл. 51г и чл. 51д от закона, дейностите по приложение № 3 подлежат на разрешителен режим чрез издаване на разрешително за емисии на парникови газове. Лицата, притежаващи такова разрешително, считано от 2025 г., са длъжни да извършват годишен мониторинг на емисиите от количествата горива, освободени за потребление по приложение № 3, както и да изготвят годишни доклади. Тези доклади подлежат на верификация съгласно приложимите актове за изпълнение на Европейската комисия.
В този контекст, настоящият проект на акт има за цел да уреди в детайли прилагането на Регламент за изпълнение (ЕС) 2018/2066, както и да конкретизира процедурите по мониторинг, докладване и верификация, които вече са задължителни за засегнатите субекти.
По отношение на администрирането на процедурата, обръщаме внимание, че в Портала за електронни административни услуги (egov.bg) е налична функционалност за подаване на документи за издаване на разрешителни за емисии на парникови газове (идентификатор: 2459) по отношение на операторите в СТЕ 1. След приемане на подзаконовите нормативни актове по настоящото постановление, съответните формуляри и заявления ще бъдат разширени и по отношение на регулираните субекти по приложение № 3 към ЗОИК.
Оценката на въздействие е допълнена, като е отчетен административният товар, свързан с прилагането на проекта на акт.
Проектът на акт е изготвен, обсъден и съгласуван в съответствие с изискванията на Устройствения правилник на Министерския съвет и приложимите процедури.
[bookmark: _GoBack]Отново следва да се подчертае, че СТЕ 2 е вече част от българското законодателство, чрез транспониране на Директива (ЕС) 2023/959 за изменение на Директива 2003/87/ЕО. 
В заключение, подчертаваме, че предвидените изменения и допълнения в настоящия проект на акт не засягат поддържаната позиция на Република България, последователно изразявана в рамките на различни формати на ниво Европейски съюз, по ключови елементи на Системата за търговия с емисии на парникови газове (ЕСТЕ), включително по отношение на отлагане на прилагането на новата схема (ЕСТЕ 2), обхващаща емисиите от сгради и транспорт, най-малко до 2030 г.

